A BIZOTTSÁG HATÁROZATA
2007. december 21.
a Maltacarrión, SA által Kasztília és León autonóm körzet területén működtetett malátacsíráztatóval kapcsolatos beruházásokat ösztönző állami támogatásról (C 48/2005)
(az értesítés a C(2007) 6897. számú dokumentummal történt)
(Csak a spanyol nyelvű szöveg hiteles)
(2008/140/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre és különösen annak 88. cikke (2) bekezdésére,
mivel:
I. AZ ELJÁRÁS
(1)
A spanyol hatóságok 2004. december 1-jén kelt levelükben az EK-Szerződés 88. cikke (3) bekezdésének megfelelően bejelentették a fent említett állami támogatást.
(2)
A Bizottság 2005. december 22-i, SG-Greffe (2005) D/207666 számú levelével megindította az EK-Szerződés 88. cikkének (2) bekezdése szerinti hivatalos vizsgálati eljárást (1). Spanyolország ezt követően 2005. január 23-i levelében megtette észrevételeit.
(3)
2006. március 13-án kelt levelében Spanyolország tájékoztatta a Bizottságot a bejelentett intézkedés visszavonásáról. A Bizottság egy további kérdésére válaszolva Spanyolország 2006. május 5-én kelt levelében megerősítette, hogy a fentiekkel összefüggésben nem folyósított semminemű támogatást.
II. KÖVETKEZTETÉSEK
(4)
A spanyol visszavonási kérelem beérkezéséig a Bizottság nem fogadott el hivatalos határozatot a bejelentés tárgyában. Tekintettel az adott körülményekre, az EK-Szerződés 93. cikkének alkalmazására vonatkozó részletes szabályok megállapításáról szóló, 1999. március 22-i 659/1999/EK tanácsi rendelet (2) 8. cikke (1) bekezdésének megfelelően a Bizottság elfogadja a bejelentés visszavonását.
(5)
Ennek megfelelően a hivatalos vizsgálati eljárást a 659/1999/EK rendelet 8. cikkének (2) bekezdése értelmében le kell zárni, mivel tárgytalanná vált,
ELFOGADTA EZT A HATÁROZATOT:
1. cikk
A 659/1999/EK rendelet 8. cikkének (2) bekezdésével összhangban a Bizottság a Maltacarrión, SA által Kasztília és León autonóm körzet területén működtetett malátacsíráztatóval kapcsolatos beruházásokat ösztönző állami támogatás tárgyában indított hivatalos vizsgálati eljárást lezárja.
2. cikk
E határozat címzettje a Spanyol Királyság.
Kelt Brüsszelben, 2007. december 21-én.